अब उन्होंने बगीचे में नया घर बनाना शुरू किया | जो कि उनके पहले वाले घर से पांच मील की दूरी पर था | अब इंदिरा नये घर को बनाने में सोहन की बहुत मदद करने लगी | वह नहीं जानती थी कि वह जिस सोहन की जिन्दगी संवारने जा रही है वही सोहन उसके साथ जानवरों से भी बत्तर सलूक करके उसे एक दिन अपने घर से ही नहीं बल्कि अपनी जिन्दगी से भी दूर कर देगा | आखिर वही हुआ जो इंदिरा ने कभी सपनों में भी नहीं सोचा था | घर बन गया और उन्होंने वहीँ रहना शुरू किया | घर बिल्कुल एकांत जगह में था आस पास कोई भी घर न था | बेटियां भी धीरे –धीरे बड़ी होती गई और सोहन को बेटे की चिंता सताने लगी | अब सोहन ने शराब पीना भी छोड़ दिया था लेकिन अब वह किसी दूसरी औरत से विवाह करने की सोचने लगा | वंश को आगे बढाने के लिए बेटे का होना जरूरी होता है इसी रूढ़िवादी विचारधारा ने सोहन को दूसरी शादी करने को विवश किया | इंदिरा से हर बात पर लड़ना झगड़ना सोहन की आदत बन चुकी थी | सोहन हर बार इंदिरा से कहता तू घर छोड़ कर चली क्यों नहीं जाती और इंदिरा पलट कर जबाव देती मेरी दो बेटियां हैं मैं इन्हें छोड़कर कभी नहीं जाउंगी | वह कहती यही बेटियां मेरे लिए बेटों के समान है | इंदिरा के पिता ने भी कई बार उसे वापिस मायके आने के लिए कहा लेकिन वह अपनी बेटियों को नहीं छोड़ना चाहती थी | इसी बात को लेकर सोहन और नैनसुख के बीच कई बार झड़प हो चुकी थी यहाँ तक की सोहन ने अपने ससुर तक को नहीं बक्शा और तमाचा जड़ दिया | अपनी लाडली बेटी इंदिरा की खातिर एक पिता को इतना अपमानित होना पड़ेगा उसने कभी ना सोचा था |